SMMลุ้นซิลลิ่ง! วิ่งคึก26% นิวไฮรอบ2เดือน คาดเก็งกำไร”ช้อปช่วยชาติ”ดันยอดขายหนังสือทะลัก
SMM ลุ้นซิลลิ่ง! วิ่งคึก 26% นิวไฮรอบ 2 เดือน คาดเก็งกำไร "ช้อปช่วยชาติ" ดันยอดขายหนังสือทะลัก ล่าสุด ณ เวลา 14.53 น. อยู่ที่ 1.16 บาท บวก 0.24 บาท หรือ 26.09% สูงสุดที่ 1.17 บาท ต่ำสุดที่ 0.92 บาท ด้วยมูลค่าซื้อขาย 14.46 ล้านบาท
21 ธ.ค. 2561

ผู้สื่อข่าวรายว่า ราคาหุ้น บริษัท สยามอินเตอร์มัลติมีเดีย จำกัด (มหาชน) หรือ SMM  ล่าสุด ณ เวลา 14.53 น. อยู่ที่ 1.16 บาท บวก 0.24 บาท หรือ 26.09% สูงสุดที่ 1.17 บาท ต่ำสุดที่ 0.92 บาท ด้วยมูลค่าซื้อขาย 14.46 ล้านบาท

ทั้งนี้ ราคาหุ้นปรับตัวขึ้นสูงสุดในรอบ 2 เดือน นับตั้งแต่ราคาหุ้นอยู่ที่ระดับ 1.20 บาท เมื่อวันที่ 18 ต.ค.2561 คาดว่าเป็นผลมาจากได้รับอานิสงส์จากมาตรการช้อปช่วยชาติ โดยที่ประชุมคณะรัฐมนตรี (ครม.) อนุมัติการลดลดหย่อนภาษีเงินได้บุคคลธรรมดาตามจำนวนที่จ่ายจริงในสินค้าประเภทหนังสือ ซึ่งรวมถึง e-Book ต่างๆ ดังนั้น SMM ซึ่งเป็นผุ้ผลิตและจัดจำหน่ายหนังสือการ์ตูน พ็อกเกตบุ๊ค นวนิยายกำลังภายใน จึงมีโอกาสได้รับผลดีจากมาตรการดังกล่าว
โดย ครม. กำหนดให้บุคคลธรรมดาสามารถนำค่าใช้จ่ายในการซื้อสินค้า 3 ประเภท มาหักลดหย่อนภาษีเงินได้บุคคลธรรมดาตามจำนวนที่จ่ายจริง แต่ไม่เกิน 15,000 บาท โดยต้องซื้อสินค้าในระหว่างวันที่ 15 ธันวาคม 2561 ถึงวันที่ 16 มกราคม 2562 สำหรับกรณีผู้มีเงินได้จ่ายเงินซื้อสินค้าในช่วงเวลาดังกล่าว ทั้ง 2 ปีภาษี (ปีภาษี 2561 และปีภาษี 2562) จะได้รับลดหย่อนตามที่จ่ายจริงในแต่ละปีภาษี แต่รวมกัน 2 ปีภาษีแล้ว ต้องไม่เกิน 15,000 บาท ทั้งนี้ค่าใช้จ่ายในการซื้อสินค้าที่สามารถนำมาหักลดหย่อนภาษีได้จะมี 3 ประเภท ดังนี้
1.) ยางล้อรถยนต์ ยางล้อรถจักรยานยนต์ และยางล้อรถจักรยานที่ซื้อจากผู้ประกอบการจดทะเบียนภาษีมูลค่าเพิ่ม ซึ่งได้ซื้อยางล้อดังกล่าวจากผู้ผลิตที่ซื้อวัตถุดิบยางจากการยางแห่งประเทศไทย โดยผู้เสียภาษีต้องมีหลักฐานการซื้อสินค้าเป็นใบกำกับภาษีแบบเต็มรูป และต้องมีเอกสารการซื้อวัตถุดิบยางจากการยางแห่งประเทศไทย (คูปอง)
2.) สินค้าจากโครงการหนึ่งตำบลหนึ่งผลิตภัณฑ์ (OTOP) ที่ได้ลงทะเบียนกับกรมการพัฒนาชุมชน โดยต้องมีหลักฐานการซื้อสินค้าเป็นใบเสร็จรับเงิน หรือ ใบกำกับภาษีแบบเต็มรูปและต้องระบุว่าเป็นรายการซื้อสินค้าหนึ่งตำบลหนึ่งผลิตภัณฑ์ (OTOP)
3.) หนังสือ รวมถึงหนังสือที่อยู่ในรูปของข้อมูลอิเล็กทรอนิกส์ (e-Book) แต่ไม่รวมถึงนิตยสารและหนังสือพิมพ์ โดยต้องซื้อจากผู้ประกอบการที่เป็นบริษัทหรือห้างหุ้นส่วนนิติบุคคลและต้องมีหลักฐานการซื้อสินค้าเป็นใบเสร็จรับเงินหรือใบกำกับภาษีแบบเต็มรูป”
 